KOMMISSIONENS GENNEMFØRELSESAFGØRELSE

af 24. juli 2014

om Kommissionens arbejdsprogram for 2015 for så vidt angår det finansielle bidrag til EU-referencelaboratorierne

2014/C 244/06

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 32, stk. 7,

under henvisning til Europa-Parlamentets og Rådets forordning (EU) nr. 652/2014 af 15. maj 2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale, om ændring af Rådets direktiv 98/56/EF, 2000/29/EF og 2008/90/EF, Europa-Parlamentets og Rådets forordning (EF) nr. 178/2002, (EF) nr. 882/2004 og (EF) nr. 396/2005 og Europa-Parlamentets og Rådets direktiv 2009/128/EF og Europa-Parlamentets og Rådets forordning (EF) nr. 1107/2009 og om ophævelse af Rådets afgørelse 66/399/EØF, afgørelse 76/894/EØF og beslutning 2009/470/EF (2), særlig artikel 30,

under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget, særlig artikel 84, stk. 2, og

ud fra følgende betragtninger:

For at sikre gennemførelsen af de aktiviteter, der skal gennemføres af EU-referencelaboratorierne, er det nødvendigt at vedtage en finansieringsafgørelse og arbejdsprogrammet for 2015. Ved artikel 94 i Kommissionens delegerede forordning (EU, Euratom) nr. 1268/2012 (3) er der fastsat nærmere regler om finansieringsafgørelser.

Størrelsen af det årlige EU-tilskud til EU-referencelaboratorierne fastlægges på årsbasis. I betragtning af betydningen af de aktiviteter, der gennemføres af EU-referencelaboratorierne, for Unionens interesser, bør de medfinansieres med en sats på 100 % af de støtteberettigede udgifter, der er omhandlet i artikel 30 forordning (EU) nr. 652/2014, og inden for rammerne af de beløb, der fastsættes i nærværende afgørelse. Andre udgifter, der ikke er støtteberettigede, men er nødvendige for at udføre opgaverne, vil ikke blive medfinansieret.

I bilag VII til forordning (EF) nr. 882/2004 udpeges seks EU-referencelaboratorier under Det Fælles Forskningscenter, som er et af Kommissionens generaldirektorater. Reglerne for EU-tilskuddet til Det Fælles Forskningscenter er fastlagt i en årlig administrativ ordning, og nærværende arbejdsprogram bør ikke gælde for de pågældende seks EU-referencelaboratorier.

BESTEMT FØLGENDE:

Artikel 1

Arbejdsprogrammet

Det årlige arbejdsprogram for gennemførelse af EU-referencelaboratoriernes EU-medfinansierede programmer for 2015, jf. bilaget, vedtages herved.

Det årlige arbejdsprogram udgør en finansieringsafgørelse, jf. artikel 84 i forordning (EU, Euratom) nr. 966/2012, for så vidt angår foranstaltninger, der finansieres via 2015-bevillinger.

Artikel 2

EU's bidrag

Det maksimale bidrag til gennemførelse af programmet for 2015 fastsættes til 15 500 000 EUR og finansieres over følgende budgetpost i Den Europæiske Unions almindelige budget for 2015:

budgetpost 17.0403.

Gennemførelsen af denne afgørelse forudsætter, at de bevillinger, der er afsat i budgetforslaget for 2015, er til rådighed efter budgetmyndighedens vedtagelse af budgettet for 2015, eller at de nødvendige midler er til rådighed inden for rammerne af ordningen med foreløbige tolvtedele.

Artikel 3

Tilskud

Der kan ydes tilskud uden indkaldelse af forslag til de organer, der er anført i bilaget, på de betingelser, som er fastsat deri.

(1) EUT L 165 af 30.4.2004, s. 1.

(2) EUT L 189 af 27.6.2014, s. 1.

(3) Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).

BILAG

om Kommissionens arbejdsprogram for 2015 og finansielt bidrag til EU-referencelaboratorierne

EU-referencelaboratorier — Kommissionens arbejdsprogram for 2015

1.1. Indledning

På grundlag af målsætningerne i forordning (EU) nr. 652/2014 fastsættes i dette arbejdsprogram, hvilke foranstaltninger der skal finansieres, og fordelingen af budgettet for år 2015 for tilskud, der gennemføres ved direkte forvaltning og tildeles EU-referencelaboratorierne, som Unionens finansielle bidrag til gennemførelsen af funktioner og opgaver inden for fødevare- og fodersikkerhed, dyresundhed, dyrevelfærd og plantesundhed, jf. artikel 32 i forordning (EF) nr. 882/2004.

EU medfinansierer EU-referencelaboratorierne for at sikre ensartet testning af høj kvalitet inden for EU som bistand til Kommissionens aktiviteter vedrørende risikostyring (og risikovurdering). EU-referencelaboratorierne er generelt placeret hos (nationale) offentlige institutioner med mangeårig ekspertise på højt plan som f.eks. nationale referencelaboratorier eller regionale referencelaboratorier fra Verdensorganisationen for Dyresundhed. De udpeges af Kommissionen i overensstemmelse med sektorlovgivningen. Bilag VII til forordning (EF) nr. 882/2004 indeholder en liste over de 44 EU-referencelaboratorier.

Kommissionen arbejder tæt sammen med EU-referencelaboratorierne, som sammen med de nationale referencelaboratorier spiller en afgørende rolle med hensyn til videnskabelig og teknisk bistand til gennemførelse af en ensartet praksis for offentlig foderstof- og fødevarekontrol som foreskrevet i forordning (EF) nr. 882/2004.

Gennemførelsen af dette arbejdsprogram forudsætter Kommissionens forudgående godkendelse af EU-referencelaboratoriernes arbejdsprogrammer, der skal være i overensstemmelse med de målsætninger og prioriteter, der er fastlagt i dette arbejdsprogram. Når EU-referencelaboratoriernes arbejdsprogrammer er godkendt, skal de gennemføre dem og forelægge Kommissionen en rapport om gennemførelsen.

1.2. Retsgrundlag

— Artikel 32, stk. 7, i Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (EUT L 165 af 30.4.2004, s. 1).

— Artikel 36, stk. 1, i Europa-Parlamentets og Rådets forordning (EU) nr. 652/2014 af 15. maj 2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 189 af 27.6.2014, s. 1).

1.3. Budgetpost

— 17.0403

1.4. Målsætninger — forventede resultater — foranstaltninger

a) Overordnet målsætning

— at bidrage til et højt sundhedsniveau for mennesker, dyr og planter og sikre et højt beskyttelsesniveau for forbrugerne og miljøet, samtidig med at konkurrenceevne og jobskabelse tilgodeses.

b) Specifikke målsætninger

— at bidrage til et højt sikkerhedsniveau for fødevarer/foderstoffer og produktionen af fødevarer/foder og en højere dyresundhedsstatus

— at bidrage til en rettidig påvisning og udryddelse af skadegørere

— at forbedre effektiviteten og pålideligheden af den offentlige kontrol.

c) Operationelle målsætninger, indikatorer og forventede resultater

Operationelle målsætninger Indikator Forventet resultat 1 At sikre udviklingen og brugen af analysemetoder af høj kvalitet i hele netværket af EU-referencelaboratorier Kvaliteten af analysemetoder De mest avancerede analysemetoder, der er til rådighed 2 At opretholde et passende niveau for præstationsprøvninger, der sikrer effektive kontrolanalysemetoder Grad af fuldførelse af sammenlignende prøvninger i forbindelse med årlige undersøgelsesresultater Alle nationale referencelaboratorier har gennemført en vellykket prøvning 3 At sikre tilstedeværelsen af videnskabelig og teknisk bistand fra EU-referencelaboratorierne Tilfredsstillende grad af bistand fra EU-referencelaboratorierne Rettidig og hensigtsmæssig reaktion på alle anmodninger om bistand 4 At sikre en forsvarlig og effektiv forvaltning af EU-referencelaboratoriernes finansieringscyklus Tidsfrister og plan for færdiggørelsen af de nødvendige trin i EU-referencelaboratoriernes finansieringscyklus Rettidig og fuldført finansieringscyklus

d) Foranstaltninger og aktiviteter til gennemførelsen af de operationelle målsætninger

Operationel målsætning 1: At sikre udviklingen og brugen af analysemetoder af høj kvalitet i hele netværket af EU-referencelaboratorier

— at sikre formidling af analyse- og referencemetoder fra EU-referencelaboratorierne til de nationale referencelaboratorier

— overvågning af EU-referencelaboratoriernes offentliggørelse af nyudviklede metoder og tilsvarende valideringsstudier

— koordinering af EU-referencelaboratoriernes aktiviteter vedrørende praktiske foranstaltninger til anvendelse af nye analysemetoder

— koordinering mellem EU-referencelaboratorierne, de nationale referencelaboratorier og medlemsstaterne af udarbejdelsen af arbejdsprogrammerne for 2016 vedrørende nye eller forbedrede metoder og/eller formidling af oplysninger om metoder og referencematerialer

— planlægning af kurser, møder og workshops, der arrangeres af EU-referencelaboratorierne med henblik på harmonisering af diagnostiske teknikker og analysemetoder

— iværksættelse af samarbejde mellem EU-referencelaboratorierne og laboratorier i tredjelande.

Operationel målsætning 2: At opretholde et passende niveau for præstationsprøvninger, der sikrer effektive kontrolanalysemetoder

— at sikre, at EU-referencelaboratorierne planlægger og iværksætter sammenlignende prøvninger af i overensstemmelse med internationalt anerkendte protokoller

— at tage fat på præstationsproblemer inden for netværket af EU-referencelaboratorier

— koordinering mellem EU-referencelaboratorierne, de nationale referencelaboratorier og medlemsstaterne af planlægning af præstationsprøvning i arbejdsprogrammerne.

Operationel målsætning 3: At sikre tilstedeværelsen af videnskabelig og teknisk bistand fra EU-referencelaboratorierne

— forespørgsler til EU-referencelaboratorierne vedrørende politikudformning og håndhævelse

— iværksættelse af samarbejde mellem EU-referencelaboratorierne, EFSA og internationale organisationer

— tilrettelæggelse af møder vedrørende videnskabelig og teknisk bistand fra EU-referencelaboratorierne

— iværksættelse af vejledning vedrørende analysemetoder

— netværksaktiviteter vedrørende hensigtsmæssig bistand fra EU-referencelaboratorierne.

Operationel målsætning 4: At sikre en forsvarlig og effektiv forvaltning af EU-referencelaboratoriernes finansieringscyklus

— indsamling, verificering og validering af EU-referencelaboratoriernes arbejdsprogrammer

— kontrol og verifikation af de finansielle udgifter

— kommunikation med EU-referencelaboratorierne vedrørende gennemførelsen af deres arbejdsprogrammer

— evaluering af EU-referencelaboratoriets årlige tekniske og finansielle rapport

— hjælp til EU-referencelaboratorierne med henblik på udarbejdelsen af deres årlige arbejdsprogrammer

— forudgående og efterfølgende evaluering af EU-referencelaboratoriets indberettede præstationsindikator.

1.5. Prioriteter

Behovene for risikoinddæmning og håndhævelse på de områder, der er omfattet af forordning (EF) nr. 882/2004, udvikler sig konstant. I de seneste år er der dukket nye udfordringer op som følge af den øgede handel med dyr, fødevarer og foder samt animalske stoffer, der anvendes til fremstilling heraf, og som følge af videnskabelige og teknologiske fremskridt og som en konsekvens heraf i diagnosticeringsteknikker.

Det er nødvendigt med en koordineret tilgang for at sikre:

— beskyttelse mod, at nye/større risici dukker op igen

— forebyggelse og tidlig påvisning af sygdomme og trusler via fødevarer og foder

— effektiv gennemførelse af håndhævelse og offentlig kontrol.

EU-referencelaboratorierne, de nationale referencelaboratorier og de kompetente myndigheder i medlemsstaterne udgør et netværk med en meget vigtig rolle både i tilfælde af nødsituationer, og når det er »business as usual«. Det vil være en konstant prioritet i Kommissionens arbejdsprogrammer, ikke blot i 2015, men også i fremtiden, at opretholde netværkets robusthed og dets rolle.

2015 bliver det første år, hvor bestemmelserne i forordning (EU) nr. 652/2014 anvendes med hensyn til forvaltningen af EU-referencelaboratoriernes udgifter, og det vil derfor være et overgangsår. Prioriteterne vil følge en fælles forståelse af de operationelle mål som beskrevet ovenfor, og de vil blive udmøntet i detaljer sammen med EU-referencelaboratorierne i deres arbejdsprogrammer. Overordnet set vil der være fokus på:

— udvikling af certificerede referencematerialer og standardiserede og validerede metoder til måling og identifikation af farer (kemiske og forurenende stoffer, pesticider, patogener), forekomst af ikke godkendte GMO'er i fødevarer og foder og påvisning af forbudte stoffer og ikke godkendt anvendelse af godkendte stoffer

— analyse af stoffer og godkendte GMO'er med henblik på at muliggøre verifikation af, at foderstof- og fødevarelovgivningen samt dyresundhedslovgivningen overholdes

— anvendelse og formidling af oplysninger om hensigtsmæssige analysemetoder

— udvikling af en forsvarlig analysekapacitet med henblik på at påvise svigagtige fremgangsmåder (test vedrørende DNA, pesticider, tilsætningsstoffer).

Mens kerneaktiviteter og prioriteter, der er fastlagt i dette arbejdsprogram, vil blive varetaget i samarbejde med EU-referencelaboratorierne under udarbejdelsen af deres arbejdsprogrammer, er der behov for et råderum med henblik på aktiviteter, der er en følge af uforudsigelige faktorer (f.eks. faktorer i forbindelse med, at prioriterede sygdomme dukker op igen, potentiel indslæbning af nye sygdomme og de stadig mere komplekse forsyningskæder).

1.6. Beskrivelse af de aktiviteter, der skal finansieres

Pesticider — udvikling og validering af nye og forbedrede metoder til analyse af pesticidrester i animalske fødevarer, korn samt frugter og grøntsager — videnskabelig og teknisk bistand til Kommissionen vedrørende bestemmelsesgrænser og restkoncentrationsdefinitioner i forbindelse med gennemgangen af alle eksisterende maksimalgrænseværdier, jf. artikel 12 i forordning (EF) 396/2005. Forurenende stoffer — pålideligheden af analyser af dioxiner og dioxinlignende polychlorerede biphenyler (PCB'er) i foder, når indholdet er lavere end maksimalgrænseværdien, foretaget med GC-MS/MS (gaskromatografi/tandemmassespektrometri) — specifikation af metaller i fødevarer og foder ved hjælp af multianalysemetoder — metoder til screening for forekomst af polycykliske aromatiske kulbrinter (PAH) i fødevarer — sikring af pålidelige analyseresultater med henblik på kontrol for mykotoksiner, særlig i lyset af de nye lovgivningsmæssige krav (f.eks. anvendelse af screeningsmetoder og citrininkontrol). Restkoncentrationer — udvikling og formidling af metoder til analyse af restkoncentrationer af veterinærlægemidler (herunder forbudte stoffer og forbudte anvendelser) i animalske fødevarer — teknisk bistand i forbindelse med analytiske aspekter af overvågning af restkoncentrationer — opretholdelse af et passende niveau for de nationale referencelaboratoriers præstation. Biologiske risici — evaluering af nye analysemetoder af høj kvalitet vedrørende biologiske farer — forbedring af eksisterende metoder — opretholdelse af et passende niveau for de nationale referencelaboratoriers præstation for at sikre analysemetoders pålidelighed og effektivitet som led i offentlig kontrol — teknisk bistand til Kommissionen vedrørende analytiske aspekter. Materialer i kontakt med fødevarer, GMO'er, fodertilsætningsstoffer — udvikling og validering af nye og forbedrede metoder til testning af metallers migration fra keramiske materialer i forbindelse med revisionen af Rådets direktiv 84/500/EØF (1) — forberedelse af hurtigere indsamling af nye metoder, der kræves metodebeskrivelser for i henhold til Kommissionens forordning (EU) nr. 10/2011 (2), herunder udvikling af en onlinedatabase, som kan anvendes i formidlingsøjemed — udvikling af analysemetoder med højkapacitet til påvisning af GMO'er og formidling heraf til de nationale referencelaboratorier — levering af uddannelse, information og opdateringer til de nationale referencelaboratorier og tredjelande — analyse og testning af fedtopløselige vitaminer, carotenoider og cobalt i foderstoffer — sikre gennemførelsen af analysemetoder af høj kvalitet og pålideligheden af analyseresultater. Dyresundhed — udvikling og gennemførelse af analysemetoder af høj kvalitet vedrørende dyresygdomme — opretholdelse af de mest avancerede præstationsprøvninger, der sikrer effektive kontrolanalysemetoder.

1.7. Væsentlige kriterier

1. Kriterier for støtteberettigelse

— status som EU-referencelaboratorium, jf. forordning (EF) nr. 882/2004, undtagen EU-referencelaboratorierne under Det Fælles Forskningscenter.

2. Udelukkelseskriterier

Ansøgerne må ikke befinde sig i en af de situationer, der medfører udelukkelse, jf. artikel 106 og 107 i finansforordningen.

3. Tildelingskriterier

— overensstemmelse med målsætningerne og prioriteterne i dette arbejdsprogram fra Kommissionen for 2015 (denne tekst).

1.8. Gennemførelse

Arbejdsprogrammet vil blive gennemført direkte af Kommissionen.

1.9. Vejledende tidsplan og vejledende beløb for tilskud, der gives uden indkaldelse af forslag

Januar 2015.

1.10. Maksimal medfinansieringssats for de samlede omkostninger

100 %

(1) Rådets direktiv 84/500/EØF af 15. oktober 1984 om indbyrdes tilnærmelse af medlemsstaternes lovgivning om keramiske genstande, bestemt til at komme i berøring med levnedsmidler (EFT L 277 af 20.10.1984, s. 12).

(2) Kommissionens forordning (EU) nr. 10/2011 af 14. januar 2011 om plastmaterialer og ‐genstande bestemt til kontakt med fødevarer (EUT L 12 af 15.1.2011, s. 1).